Toshkentda break-dance bo‘yicha jahon chempionatining saralash bosqichi o‘tkaziladi

2014-yil 5-aprel kuni O‘zbekiston birinchi marta break-dance bo‘yicha Red Bull BC One—2014 xalqaro chempionatida qatnashadi. Chempionatning saralash musobaqasi Toshkentdagi “Ilhom” teatrida o‘tkaziladi, deb xabar berdi UzDaily.

Tashkilotchilarning ma’lumotlariga ko‘ra, O‘zbekistonda 2014-yilning eng yaxshi bi-boyi nomi uchun 16 nafar yosh raqqos ishtirok etadi.
Musobaqalar g‘olibi, shuningdek, hakamlar tomonidan eng yaxshi deb topilgan yana bir bi-boy keyingi bosqichda — 10-may kuni Ostonada o‘tkaziladigan Markaziy Osiyo saralash turida o‘z mahoratini namoyish qilish imkoniyatini qo‘lga kiritadi.
Chempionatning Markaziy Osiyo bosqichi g‘olibi sentabr oyida Xorvatiyada tashkil etiladigan Red Bull BC One Eastern Europe Qualifier turida qatnashadi. Ushbu bosqichda g‘alaba qozongan ishtirokchi esa noyabr oyida Parijda bo‘lib o‘tadigan final musobaqalarida g‘oliblik uchun kuch sinashadi.
Breake-dance bo‘yicha Red Bull BC One jahon chempionati 2004-yildan boshlab o‘tkaziladi. Joriy yilda chempionatga 11 yil to‘ladi.